Foto’s: Pik Botha ter ruste gelêOudminister Pik Botha is op 23 Oktober ter ruste gelê. Foto: eNuus/Mia Spies (Twitter) Oudpres. FW de Klerk, Bantu Holomisa, leier van die United Democratic Movement (UDM) en hoofregter Mogoeng Mogoeng was almal Dinsdag by die begrafnis van oudmin. Pik Botha. Die begrafnis is by die NG kerk in Wonderpark, Pretoria, gehou nadat Botha vroeër by die Heatherdale-begraafplaas in Pretoria-Noord ter ruste gelê is. Moeletsi Mbeki, politieke ekonoom en adjunkvoorsitter van die Suid-Afrikaanse Instituut vir Internasionale Aangeleenthede, het ŉ huldeblyk aan Botha gelewer. “Ek het Pik gesien drie dae voor hy dood is en dit was nie lekker om hom te sien in die toestand waarin hy was nie,” het Mbeki gesê. “Ek hoop die geleentheid dien vir die familie as ŉ herinnering aan die vol lewe wat Pik gelei het en al die herinneringe wat julle as familie saam met hom gedeel en gemaak het. Hy het bygedra om ŉ fondament te lê vir Suid-Afrika waarop alle leierskap kan voortbou om ŉ beter nasie te skep.” Botha was lid van die apartheidsregering, grootliks as minister van buitelandse sake waar hy verantwoordelik was daarvoor om die uitgeworpe apartheidstaat te verdedig. Hy was egter ook lid van die apartheidleierskap wat Suid-Afrika gehelp het om die oorgang na demokrasie te maak. Hy is in 1994 deur destydse pres. Nelson Mandela as minister van minerale en energiesake aangestel totdat hy in 1996 uit die politiek getree het. Botha is op 12 Oktober in die ouderdom van 86 oorlede.